PATVIRTINTA

Kauno miesto savivaldybės administracijos direktoriaus

2020 m. liepos 13 d.

įsakymu Nr. A-2400

**KAUNO MIESTO SAVIVALDYBĖS vaikų vasaros stovyklų ir kitų neformaliojo vaikų švietimo veiklų ORGANIZAVIMO PROJEKTŲ VERTINIMO DARBO GRUPĖS DARBO REGLAMENTAS**

**I SKYRIUS**

**BENDROSIOS NUOSTATOS**

1. Šis reglamentas nustato Kauno miesto savivaldybės vaikų vasaros stovyklų ir kitų neformaliojo vaikų švietimo veiklų organizavimo projektų vertinimo darbo grupės (toliau – Darbo grupė) sudarymą, darbo organizavimą, funkcijas, teises, pareigas ir atsakomybę. Darbo grupės tikslas – atlikti vaikų vasaros stovyklų ir kitų neformaliojo vaikų švietimo veiklų organizavimo projektų (toliau – projektas) naudingumo vertinimą ir teikti Kauno miesto savivaldybės (toliau – Savivaldybė) administracijos direktoriui rekomendacijas dėl finansavimo skyrimo projektams.
2. Darbo grupė savo veikloje vadovaujasi Kauno miesto savivaldybės vaikų vasaros stovyklų ir kitų neformaliojo vaikų švietimo veiklų finansavimo tvarkos aprašu, patvirtintu Kauno miesto savivaldybės tarybos 2020 m. birželio 23 d. sprendimu Nr. T-270 „Dėl Kauno miesto savivaldybės vasaros stovyklų ir kitų neformaliojo vaikų švietimo veiklų finansavimo tvarkos aprašo patvirtinimo“, kitais teisės aktais ir šiuo reglamentu.
3. Darbo grupė savo sprendimus priima laikydamasi nešališkumo, objektyvumo, lygiateisiškumo ir nediskriminavimo principų. Priimdama sprendimus Darbo grupė yra savarankiška, o jos sprendimai yra rekomendacinio pobūdžio.
4. Darbo grupė turi teisę atsisakyti vykdyti teisės aktų reikalavimų neatitinkantį pavedimą.

**II SKYRIUS**

**darbo grupės sudarymas ir darbo organizavimas**

5. Darbo grupę sudaro, jos sudėtį keičia, vadovą ir vadovo pavaduotoją skiria Savivaldybės administracijos direktorius.

6. Darbo grupės veiklai vadovauja, posėdžius šaukia ir jiems pirmininkauja Darbo grupės vadovas. Jei Darbo grupės vadovas nedalyvauja posėdyje, jo funkcijas atlieka Darbo grupės vadovo pavaduotojas.

7. Darbo grupės veiklos forma yra posėdžiai. Darbo grupės posėdžiai šaukiami prireikus, bet ne rečiau kaip kartą per metus.

8. Darbo grupės vadovas paskiria Darbo grupės posėdžio laiką ir vietą, sudaro posėdžio darbotvarkę ir ne vėliau kaip prieš vieną darbo dieną iki posėdžio su ja supažindina Darbo grupės narius. Darbo grupės posėdžio darbotvarkė gali būti keičiama posėdžio metu, jei už tai balsuoja dauguma posėdyje dalyvaujančių Darbo grupės narių.

9. Darbo grupės posėdis gali vykti, jeigu jame dalyvauja ne mažiau kaip pusė Darbo grupės narių. Darbo grupės narys, kuris yra susijęs su svarstomu klausimu, turi nusišalinti nuo tokio klausimo svarstymo ir balsavimo.

10. Darbo grupės posėdžių medžiagą rengia ir posėdžius protokoluoja Darbo grupės sekretorius. Jis atsako už Darbo grupės dokumentų tvarkymą. Darbo grupės sekretorius nėra Darbo grupės narys.

11. Darbo grupės sprendimai priimami posėdyje dalyvaujančių Darbo grupės narių balsų dauguma. Jei balsai pasiskirsto po lygiai, lemiamą balsą turi Darbo grupės vadovo (posėdžio pirmininko) balsas. Atskiroji Darbo grupės narių nuomonė įrašoma į protokolą.

12. Darbo grupės sprendimai įforminami Darbo grupės posėdžio protokolu. Darbo grupės posėdžių protokolai rašomi vadovaujantis Dokumentų rengimo taisyklėmis, patvirtintomis Lietuvos vyriausiojo archyvaro 2011 m. liepos 4 d. įsakymu Nr. V-117 „Dėl Dokumentų rengimo taisyklių patvirtinimo“. Protokolo dėstomojoje dalyje įrašomas kiekvienas svarstomas darbotvarkės klausimas ir priimtas sprendimas konkrečiu darbotvarkės klausimu, taip pat atskiroji Darbo grupės narių nuomonė. Jei svarstomu klausimu balsuojama, nurodomi balsavimo rezultatai. Darbo grupės posėdžio protokolą pasirašo Darbo grupės vadovas (posėdžio pirmininkas) ir Darbo grupės sekretorius.

13. Darbo grupės dokumentai saugomi Savivaldybės administracijos Strateginio planavimo, analizės ir programų valdymo skyriuje.

**III SKYRIUS**

**PAGRINDINĖS DARBO GRUPĖS FUNKCIJOS**

14. Darbo grupė atlieka šias funkcijas:

14.1. svarsto projektų paraiškų administracinės atitikties ir tinkamumo vertinimo ataskaitą (toliau – vertinimo ataskaita), kurią pateikia Savivaldybės administracijos Strateginio planavimo, analizės ir programų valdymo skyriaus (toliau – Strateginio planavimo skyrius) darbuotojai;

14.2. apsvarsčiusi vertinimo ataskaitą atlieka projektų naudingumo vertinimą (toliau – naudingumo vertinimas) ir teikia Savivaldybės administracijos direktoriui rekomendacijas dėl finansavimo skyrimo projektams.

15. Naudingumo vertinimą sudaro kolektyvinis paraiškų vertinimas, kurį atlieka Darbo grupės vadovas ir visi posėdyje dalyvaujantys Darbo grupės nariai. Bendras vertinimo balas apskaičiuojamas iš visų Darbo grupės narių vertinimo balų vidurkio.

16. Vertinimas gali būti atliekamas tik tada, kai visi posėdyje dalyvaujantys Darbo grupės nariai pasirašo konfidencialumo pasižadėjimą (1 priedas) ir nešališkumo deklaraciją (2 priedas).

17. Vertinimo metu projektui gali būti skirta daugiausia 50 balų.

18. Tinkamai užpildytame vertinimo lape pateikti duomenys yra galutiniai ir nekeičiami.

19. Jei įvertinus visas paraiškas ir pasirašius projekto įgyvendinimo sutartis lieka nepaskirstytų valstybės lėšų, skirtų projektams finansuoti, Darbo grupė gali priimti sprendimą siūlyti Savivaldybės administracijos direktoriui skelbti papildomą kvietimą teikti paraiškas.

20. Su vertinimo rezultatais ir dokumentais gali susipažinti tik Strateginio planavimo skyrius, vertintojai, Darbo grupė, Savivaldybės administracijos direktorius ir kiti už projektų administravimą atsakingi Savivaldybės administracijos darbuotojai.

21. Darbo grupė gali atlikti ir kitas su projektų atranka ir finansavimu susijusias funkcijas, neprieštaraujančias Lietuvos Respublikos teisės aktams.

**IV SKYRIUS**

**DARBO GRUPĖS NARIŲ TEISĖS IR PAREIGOS**

22. Darbo grupės nariai turi teisę:

22.1. pateikti savo pastabas ir pasiūlymus dėl vertinamų projektų paraiškų ir Darbo grupės sprendimų;

22.2. gauti iš Strateginio planavimo skyriaus visą informaciją, susijusią su Darbo grupės funkcijų atlikimu;

22.3. pasitelkti Savivaldybės administracijos specialistus Darbo grupės kompetencijos klausimams spręsti, prireikus kviesti juos į posėdžius;

22.4. siūlyti Savivaldybės administracijos direktoriui pakeisti ir papildyti šį reglamentą.

23. Darbo grupės narys privalo deklaruoti savo interesus, jei jis turi giminystės ryšių ar yra kitaip susijęs su pareiškėjais, darbuotojais arba vertinamoje paraiškoje nurodyta veikla. Tokiu atveju Darbo grupės narys turi nusišalinti nuo paraiškos vertinimo.

24. Darbo grupės nariai neturi teisės atskleisti su Darbo grupės veikla susijusios informacijos, jeigu jos atskleidimas prieštarauja teisės aktams.

**IV SKYRIUS**

**BAIGIAMOSIOS NUOSTATOS**

25. Šis reglamentas keičiamas ir papildomas Savivaldybės administracijos direktoriaus įsakymu.

26. Darbo grupės nariai, pažeidę Lietuvos Respublikos teisės aktus ir šį reglamentą atlikdami savo funkcijas, atsako Lietuvos Respublikos įstatymų ir kitų teisės aktų nustatyta tvarka.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Kauno miesto savivaldybės vaikų vasaros stovyklų ir kitų neformaliojo vaikų švietimo veiklų organizavimo projektų vertinimo darbo grupės darbo reglamento

1 priedas

**(Konfidencialumo pasižadėjimo forma)**

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

(asmens vardas ir pavardė)

**KONFIDENCIALUMO PASIŽADĖJIMAS**

\_\_\_\_\_\_\_\_\_

(data)

Kaunas

Aš, , būdamas (-a) Kauno miesto savivaldybės vaikų vasaros stovyklų ir kitų neformaliojo vaikų švietimo veiklų organizavimo projektų vertinimo darbo grupės nariu (-e) (toliau – Darbo grupės narys), suprantu, kad atlikdamas (-a) projektų naudingumo vertinimą ir teikdamas (-a) Savivaldybės administracijos direktoriui rekomendacijas dėl projektų finansavimo skyrimo, susipažinsiu su asmens duomenimis, kurie negali būti atskleisti, perduoti neįgaliotiems asmenims arba institucijoms.

1. Aš patvirtinu, kad esu susipažinęs (-usi) su Lietuvos Respublikos asmens duomenų teisinės apsaugos įstatymu, 2016 m. balandžio 27 d. Europos Parlamento ir Tarybos reglamentu (ES) 2016/679 dėl fizinių asmenų apsaugos tvarkant asmens duomenis ir dėl laisvo tokių duomenų judėjimo ir kuriuo panaikinama Direktyva 95/46/EB (Bendrasis duomenų apsaugos reglamentas) ir kitais teisės aktais, reglamentuojančiais asmens duomenų apsaugą.

2. Aš pasižadu:

2.1. saugoti ir tik įstatymų ir kitų teisės aktų nustatytais tikslais ir tvarka naudoti visą su paraiškų vertinimu susijusią informaciją (paraiškose pateikta informacija, mano ir kitų asmenų tapatybės, vertinimo rezultatai ir pan.) ir asmens duomenų paslaptį, kuri man taps žinoma, dirbant Darbo grupės nariu (-e), neteikti šios informacijos tretiesiems asmenims;

2.2. asmens duomenis tvarkyti tik teisėtais tikslais;

2.3. asmens duomenis tvarkyti tik tokios apimties, kuri būtina jiems tvarkyti ir Darbo grupės nario funkcijoms atlikti;

2.4. man pateiktas paraiškas ir kitus dokumentus saugoti tokiu būdu, kad tretieji asmenys neturėtų galimybės su jais susipažinti ar pasinaudoti.

3. Aš žinau, kad:

3.1. asmens duomenys ir kita konfidenciali informacija trečiosioms šalims teikiami tik įstatymų nustatytais atvejais ir tvarka;

3.2. už neteisėtą asmens duomenų atskleidimą turėsiu atsakyti pagal galiojančius Lietuvos Respublikos įstatymus.

4. Man išaiškinta, kad konfidencialią informaciją sudaro:

4.1. informacija, kurios konfidencialumą nurodė paraiškos teikėjas ir jos atskleidimas nėra privalomas pagal Lietuvos Respublikos teisės aktus;

4.2. informacija, kurios atskleidimas prieštarauja įstatymams, daro nuostolių teisėtiems asmenų komerciniams interesams arba trukdo užtikrinti sąžiningą konkurenciją.

\_\_\_\_\_\_\_\_\_\_\_\_\_\_\_\_\_\_\_ \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

(parašas) (vardas, pavardė)

Kauno miesto savivaldybės vaikų vasaros stovyklų ir kitų neformaliojo vaikų švietimo veiklų organizavimo projektų vertinimo darbo grupės darbo reglamento

2 priedas

**(Nešališkumo deklaracijos forma)**

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

(asmens vardas ir pavardė)

**NEŠALIŠKUMO DEKLARACIJA**

**\_\_\_\_\_\_\_\_\_**

(data)

Kaunas

Aš, , būdamas (-a) Kauno miesto savivaldybės vaikų vasaros stovyklų ir kitų neformaliojo vaikų švietimo veiklų organizavimo projektų vertinimo darbo grupės nariu (-e) (toliau – Darbo grupės narys), pasižadu:

1. Objektyviai, dalykiškai, be išankstinio nusistatymo, vadovaudamasis (-si) visų pareiškėjų lygiateisiškumo, nediskriminavimo, proporcingumo, abipusio pripažinimo ir skaidrumo principais, atlikti Darbo grupės nario pareigas.

2. Nusišalinti ir nedalyvauti paraiškų vertinimo procedūrose, kai:

2.1. aš pats (-i) esu pateikęs (-usi) ar asmenys, susiję su manimi santuokos, artimos giminystės ar svainystės ryšiais, yra pateikę paraišką arba aš esu (jie yra) paraišką pateikusio ir (ar) projektą įgyvendinančio juridinio asmens steigėjas (-a, -ai), dalininkas (-ė, -ai), akcininkas (-ė, -ai), dalyvis (-ė, -iai), valdymo organo narys (-ė, -iai), darbuotojas (-a, -ai) ar susijęs (-usi, -ę) su šiuo juridiniu asmeniu kitais civiliniais santykiais (teikiu (-ia) paslaugas ir pan.);

2.2. aš pats (-i) esu potencialus (-i) pajamų ar kitokios turtinės ar neturtinės naudos gavėjas (-a) pagal pateiktą paraišką ar tokie gavėjai yra asmenys, susiję su manimi santuokos, artimos giminystės ar svainystės ryšiais;

2.3. aš pats (-i) esu priešiškas (-a) ar asmenys, susiję su manimi santuokos, artimos giminystės ar svainystės ryšiais, yra priešiški (vyksta ginčas ir pan.) paraišką pateikusio ar paraiškoje nurodyto fizinio ar juridinio asmens atžvilgiu;

2.4. aš turiu finansinių ar moralinių įsipareigojimų (skolų) paraišką pateikusiam ar paraiškoje nurodytam fiziniam ar juridiniam asmeniui;

2.5. yra kitų, galinčių sukelti viešųjų ir privačių interesų konfliktą, aplinkybių, dėl kurių negaliu laikytis 1 punkte nustatytų principų.

3. Apie nusišalinimą raštu pranešti Kauno miesto savivaldybės administracijos direktoriui.

Man išaiškinta, kad asmenys, susiję su manimi santuokos, artimos giminystės ar svainystės ryšiais, yra šie: sutuoktinis, seneliai, tėvai (įtėviai), vaikai (įvaikiai), jų sutuoktiniai, vaikaičiai, broliai, seserys ir jų vaikai, taip pat sutuoktinio tėvai, broliai, seserys ir jų vaikai.

\_\_\_\_\_\_\_\_\_\_\_\_\_\_\_\_\_\_\_\_\_\_ \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

(parašas) (vardas, pavardė)